Kiwi-atletieklegende Snell oorlede | Netwerk24
14 Desember 2019 09:13
Peter Snell, Nieu-Seeland se beroemdste atleet, is oorlede. Foto: Reuters
Hy het in die jare sestig beroemdheid verwerf toe hy drie Olimpiese goue medaljes verower het.
Sy eerste was in die 800 m-wedloop by die Olimpiese Spele in Rome in 1960. Hy het dit in 1964, in Tokio, opgevolg met oorwinnings in die 800 én 1 500.
Hy was op 'n tyd ook die wêreldrekordhouer in die 800- en myl-wedloop.
Snell, wat as Nieu-Seeland se Atleet van die 20ste Eeu aangewys is, was die laaste manlike atleet wat dié unieke dubbel by 'n Spele kon behaal.
Hy het in 1971 na Amerika verhuis, waar hy 'n doktorsgraad in fisiologie verwerf en 'n suksesvolle loopbaan as akademikus gehad het.
Hy is in Dallas oorlede, waar hy die afgelope drie dekades gewoon het.
Peter Snell (regs) op pad na sy oorwinning in die 1 500 m-wedloop by die Olimpiese Spele in Tokio in 1964. Foto: Getty Images
Snell het einde verlede maand, op pad terug van 'n tandartsbesoek, flou geword weens hartversaking en was in 'n motorongeluk. Hy het toe gesê dat hy vergeet het om sy hartpille te drink.
Luidens 'n berig op nzherald.co.nz is hy Donderdagmiddag (Amerikaanse tyd) in sy slaap dood. – bbc.com; Sportredaksie